Diari Oficial de la Generalitat Valenciana


Sumari del DOGV 8037, del 11-05-2017 (2017/4057)

DECRET 58/2017, de 28 d'abril, del Consell, pel qual es crea la Comissió Interdepartamental per a la Lluita contra el Despoblament dels Municipis Valencians.
-------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/2017/04/28/58**

### Versions

 25/11/2020 - Actualitat  Text inicial: 12/05/2017 - 24/11/2020 

### Dades del document

Número de DOGV
:   8037

Data del DOGV
:   11-05-2017

Secció del DOGV
:   I. DISPOSICIONS GENERALS

Número del document
:   2017/4057


Data del document
:   28-04-2017

Organisme emissor
:   Presidència de la Generalitat

Tipus de document
:   Decret

Anàlisi jurídica

 Descriptors 

:   * reglament intern
    * despoblació
    * legislació

![](assets/imgs/icones/ico_informacio.svg)

Els textos consolidats de les normes són de caràcter informatiu i no tenen valor jurídic.

TEXT CONSOLIDAT

**Versió vigent: 25.11.2020**

**Decret 58/2017, de 28 d'abril, del Consell, pel qual es crea la Comissió Interdepartamental per a la Lluita contra el Despoblament dels Municipis Valencians.**

[**(DOGV núm. 8037 de 11.05.2017)**](http://www.dogv.gva.es/datos/2017/05/11/pdf/2017_4057.pdf)**Ref. 004044/2017**

El medi rural s’enfronta des de fa dècades al problema, cada vegada més preocupant, de la pèrdua de població.

Pel que fa a la Comunitat Valenciana, la situació és particularment greu en algunes comarques que partien ja de densitats de població molt baixes i que, a més, en els últims trenta anys, han patit una sagnia de població extremadament severa.

L’abandó progressiu del territori dóna lloc a canvis econòmics i socials, suposa el fi de les activitats tradicionals i planteja greus dificultats en l’accés als serveis públics bàsics. A més, les variacions en els usos productius del sòl tenen repercussions importants en la viabilitat del reemplaçament generacional, que impedeixen el desenvolupament de les expectatives vitals dels joves i agreugen, per tant, l’espiral d’emigració i despoblació.

Així, l’èxode de la població més jove cap a les zones urbanes, a la recerca sobretot de majors oportunitats d’ocupació, té, com a conseqüència, un preocupant envelliment de la població del medi rural, que impedeix el necessari relleu generacional en molts dels nostres pobles.

El despoblament del món rural ens afecta col·lectivament, pel fet que les zones afectades proveeixen la resta de la Comunitat Valenciana de serveis insubstituïbles, ja que coincideixen amb territoris amb massa forestal amb capacitat de captar CO2 procedent de l’activitat d’àrees industrials, i, a més, tutelen un ric patrimoni natural, cultural i arquitectònic que integra les nostres senyes d’identitat.

Aquest anomenat «hivern demogràfic» només es pot revertir per mitjà de l’atracció, a aquests municipis, de nous veïns i veïnes, que hi puguen arrelar, desenvolupar activitats productives, formar famílies i contribuir a assegurar el relleu generacional. En aquest sentit, els avanços tecnològics, i en especial la revolució de les tecnologies de les comunicacions i la informació, han obert oportunitats impensables fa només uns anys per a les zones del nostre territori més allunyades dels grans nuclis de població. Establir els estímuls adequats per a aprofitar aquestes oportunitats és una estratègia imprescindible per a revertir la greu pèrdua de recursos que, en tots els ordres, implica el despoblament del medi rural.

Per tot això, es fa necessari escometre polítiques específiques per a poder fer front al despoblament i per a la qual cosa es considera prioritari crear una comissió interdepartamental, que s’encarregue d’elaborar i proposar al Consell l’aprovació d’una estratègia plurianual, així com del seguiment i control de les actuacions.

En virtut d’això, de conformitat amb el que estableixen els articles 18.f, 25, 28.c i 43 de la Llei 5/1983, de 30 de desembre, de la Generalitat, del Consell, a proposta conjunta del president de la Generalitat i de la consellera d’Agricultura, Medi Ambient, Canvi Climàtic i Desenvolupament Rural, i prèvia deliberació del Consell, en la reunió del dia 28 d’abril de 2017,

DECRETE

**Article 1. Objecte**

Aquest decret té com a objecte la creació i regulació de les funcions, composició i règim de funcionament de la comissió interdepartamental per a previndre el despoblament dels municipis de la Comunitat Valenciana.

**Article 2. Creació, adscripció i naturalesa de la comissió interdepartamental**

1. Es crea la Comissió Interdepartamental per a la Lluita contra el Despoblament dels Municipis Valencians, la qual queda adscrita al departament competent en matèria d’impuls de l’acció interdepartamental del Consell.

2. L’esmentada comissió interdepartamental és un òrgan col·legiat de l’Administració de la Generalitat al qual competeix elaborar i proposar al Consell l’aprovació d’una estratègia plurianual per tal de pal·liar el despoblament dels municipis valencians, i el seguiment i control de les iniciatives i actuacions que se’n deriven.

**Article 3. Funcions de la Comissió Interdepartamental**

1. Correspon a la Comissió Interdepartamental:

a) Elaborar el diagnòstic, la identificació i definició de les zones o municipis amb risc de despoblament, i sotmetre’l a la consideració del Consell.

b) Elaborar i proposar al Consell l’aprovació d’un pla integral, amb un horitzó com a mínim de quatre anys, per a l’impuls demogràfic, econòmic, social i cultural dels municipis considerats en risc de despoblament.

c) Coordinar els programes sectorials dels distints departaments que intervinguen en el pla.

d) Fer el seguiment i controlar les actuacions que es deriven del pla.

e) Qualssevol altres funcions vinculades al compliment dels fins encomanats a la Comissió.

2. La Comissió Interdepartamental establirà mesures per a millorar la coordinació de les inversions i ajudes dels departaments de la Generalitat, que afecten els municipis o zones en risc de despoblació, comptant amb la participació de les diferents institucions i agents socials.

3. La Comissió Interdepartamental emetrà un informe anual en el qual s’inclourà, a proposta de l’òrgan directiu competent en matèria d’anàlisi i polítiques públiques, una anàlisi dels indicadors demogràfics i socioeconòmics dels municipis en risc de despoblament, el seguiment i avaluació de les mesures adoptades en desenvolupament de l’estratègia plurianual i, si és el cas, propostes d’actualització de l’estratègia, amb la inclusió de noves mesures o modificació de les existents. La persona titular del departament competent informarà el Consell del contingut d’aquesta memòria.

4. La Comissió Interdepartamental impulsarà la creació d’un fòrum en el qual els departaments que integren el Consell, les entitats locals, les universitats, els agents socials i les associacions o organitzacions representatives de les persones afectades o vinculades a la problemàtica objecte dels seus treballs informaran sobre les iniciatives que hagen pogut adoptar per a pal·liar el risc de despoblament de municipis de la Comunitat Valenciana, amb especial insistència en aquelles actuacions que impliquen la col·laboració o cooperació amb altres administracions públiques.

**Article 4. Composició de la Comissió Interdepartamental**

1. La Comissió Interdepartamental per a la Lluita contra el Despoblament dels Municipis Valencians tindrà la composició següent:

a) Presidència: serà exercida per la persona titular de la Presidència del Consell o persona en qui delegue.

b) Vicepresidència: serà exercida per la persona titular del departament del Consell competent en matèria d’agricultura, o persona en qui delegue.

c) Vocalies: ocuparà una vocalia la persona titular de cada un dels departaments del Consell que no estiguen representats en la Presidència o en la Vicepresidència o persona en qui delegue.

A les reunions de la Comissió Interdepartamental es podran convocar representants d’altres institucions i entitats valencianes afectades o vinculades als treballs objecte de la comissió, que podran intervindre amb veu, però sense vot.

En particular, seran convidats permanents a les reunions de la Comissió Interdepartamental representants de cada mancomunitat de municipis on estiguen ajuntaments afectats per l’objecte de treball de la comissió i, especialment, les mancomunitats de municipis de les zones interiors de la Comunitat Valenciana.

d) Secretaria: serà exercida per la persona titular de la direcció general competent en matèria de lluita contra el despoblament, que participarà en les sessions de la Comissió, amb veu i vot, sense perjudici que estiga assistida per un funcionari o funcionària de la direcció general. **[1]****[1]**

2. Es procurarà, des de la perspectiva de gènere, que la composició de la Comissió Interdepartamental siga paritària.

**Article 5. Règim de funcionament de la Comissió Interdepartamental**

1. La Comissió Interdepartamental es reunirà un mínim de tres vegades a l’any, amb la convocatòria prèvia, en temps i forma, ordenada per qui ostente la Presidència.

2. Sempre que els assumptes a tractar ho facen convenient o necessari, qualssevol integrant de la Comissió podrà sol·licitar que es convoque, amb veu i sense vot, altres persones titulars d’òrgans directius o personal empleat públic de l’Administració de la Generalitat, o personal extern especialista en la matèria que es tracte, a l’efecte d’assessorar la Comissió.

3. La Comissió podrà acordar la constitució de grups de treball, per a l’estudi de temes específics relacionats amb les funcions de la Comissió, si així s’estima necessari o convenient per al millor exercici de les funcions que té encomanades, que podran estar integrats per personal tècnic relacionat amb els assumptes a tractar.

4. La Comissió Interdepartamental podrà aprovar normes pròpies de funcionament, d’acord amb el que disposa la normativa bàsica estatal en matèria d’òrgans col·legiats de les administracions públiques, la qual també s’aplicarà supletòriament, en la part no bàsica, en defecte de normes pròpies.

DISPOSICIÓ ADDICIONAL

**Única. Incidència pressupostària**

L’execució i el desenvolupament d’aquest decret no podran tenir cap incidència en la dotació dels capítols de despesa assignats a cap dels departaments del Consell, i en tot cas hauran d’atendre’s amb els mitjans personals i materials del departament que corresponga.

DISPOSICIÓ DEROGATÒRIA

**Única. Derogació normativa**

Queden derogades totes les disposicions, del mateix rang o d’un rang inferior, que s’oposen al que preveu aquest decret.

DISPOSICIONS FINALS

**Primera. Desenvolupament normatiu**

Es faculta la persona titular del departament del Consell competent en matèria d’Administració local perquè dicte totes les disposicions que exigisquen l’aplicació i l’execució d’aquest decret.

**Segona. Entrada en vigor**

Aquest decret entrarà en vigor l’endemà de la seua publicació en el Diari Oficial de la Generalitat Valenciana.

València, 28 d’abril de 2017

El president de la Generalitat,

XIMO PUIG I FERRER

La consellera d’Agricultura, Medi Ambient,

Canvi Climàtic i Desenvolupament Rural,

ELENA CEBRIÁN CALVO

**[1]****[1]**L’apartat 1, paràgraf d), de l’article 4 es modifica pel [**Decret 169/2020, de 30 d'octubre, del Consell**](https://www.dogv.gva.es/va/eli/es-vc/d/2020/10/30/169/), d'aprovació del Reglament orgànic i funcional de la Presidència de la Generalitat. (DOGV núm. 8959 de 24.11.2020) Ref. Base de dades 009482/2020.


Còpia Permalink ELI